**HEAOLUNÕUKODA KUI PIIRKONNAPÕHINE VÕRGUSTIKU JA KOOSTÖÖMUDEL**

Heaolunõukoja (HN) põhiülesanded on

* anda sisendit heaoluprofiili koostamisse;
* jälgida heaoluprofiili ettepanekute ja tegevuskava täitmist;
* arutada lahendamist ja koostööd vajavaid teemasid sotsiaalkaitse ja tervise valdkonnas;
* algatada töörühmi, arutada töörühmade tegevuse tulemusi ja vajadusi.

**Töökorraldus**

Kokkukutsujad: vallavanem, valdkonna abivallavanem ja/või osakonnajuhataja.

Koordinaator: valla (sotsiaal)osakonna töötaja.

Kohtumiste **sagedus** sõltub arutatavatest teemadest, ent HN võiks koguneda vähemalt korra kvartalis. Kohtumise **koht** võiks olla mugav ja soodustada mitteformaalsemat koostööd. Hea oleks kohtuda valla ruumidest väljaspool. Kohtumiskohad võiks roteeruda ja ideaaljuhul toimuda eri osapoolte juures.

Tuleks läbi mõelda ka vahepealse **suhtluse platvormid**. Minimaalselt e-posti list, aga sobiva tehnilise platvormi leidmisel oleks soovitav kasutada ka seda (keerukus – osalejad eri organisatsioonidest). Võimaliku arendusena võiks HN tööplatvorm võimaldada ka laiemalt kodanikel või organisatsioonidel/huvigruppidel, kel ei ole HNis püsivat esindajat, pöörduda ja teha ettepanekuid (eraldi moodul), samuti aitaks platvorm hoida HN tööd piisavalt läbipaistvana (avalikult kättesaadavad arutatavad teemad, olulised otsused).

HN kokkukutsumisel tasuks valida päevakorda teemasid, mis puudutavad eri osapooli võimalikult palju, et oleks võimalik formaadiga harjuda ning oleks motivatsioon osaleda.

A diagram of different languages

Description automatically generatedMudeli visualiseering näitab ära olulisemad elemendid. Esindajate kaudu on tagatud laiapindsus. Aktiivselt osaleb ning tööd korraldab vallavalitsuse sotsiaalosakond. HN saab moodustada eraldi teemadega tegelemiseks töögruppe. Eraldi tähelepanu vajab suhestumine volikoguga.

Järgnevalt aastatel 2021-2023 Viimsi valla HN loomise näitel ning varasemate teadusuuringute põhjal mõningad olulisemad teemad ja soovitused, millega HN loomisel tuleks arvestada.

**Osalejad ja esindatus**

Osapoolte arv peab jääma piisavalt väikeseks, et kokkusaamised oleks tõhusad ning liikmete tunnetatud side ja taju enda vajalikkusest ei hajuks. Hästi sobib kuni 15 osapoolt põhiliikmetena.

Olulisemad institutsioonid heaolunõukogu profiili arvestades tuleks oma KOVis läbi arutada: näiteks on toodud lisas 1 loetelu võimalikest osapooltest, keda võiks potentsiaalselt kutsuda. Läbi kahetasandilise osaluse on osaluse kandpind laiem – HN liikmed esindavad enda organisatsiooni, mingit ekspertteadmist või gruppi. Otsustamist vajab, kas ja kui palju liikmetena KOVi enda ametnikke (nt valla teiste osakondade esindaja/juhataja).

HN tüüpi koostööformaadi puhul on peamine liikme motivatsioon osaleda ja panustada. Mandaat küll oluline, st organisatsioon tunnustab või mingit gruppi esindav inimene hoiab teadlikult sidet selle grupiga. HN on sisulise arutelu ja koostöökogu, mistõttu ei ole vajalik kutsuda tingimata asutuste juhte, kui neil just ei ole erilist motivatsiooni ja aega panustada.

|  |  |  |
| --- | --- | --- |
| Sisuekspertsus; valmisolek ja võimalus oma aega panustada (spetsialisti, eksperdi tasand) | 🡨🡪 | Formaalne võim ja otsustusõigus (juhi tasand) |
| Koosloome, sisu arutamine, heaoluprofiili koostamine |  | Otsused, mida teha. Oma asutusepoolsed lubadused. |

Kui nõukogu on üksus, mis teeb (ettevalmistatud materjalide/valikute põhjal) otsuseid ning nendel otsustel on märkimisväärne kaal ka vallavalitsuse/volikogu töökorraldusele, siis kutsuda juhid. Samuti juhul, kui on vaja oma asutuse poolt anda lubadusi, teha siduvaid kokkulepped. Kui on sisuline töö, koosloomeline arendamine ja nõuandmine, siis olulisem motivatsioon ja aeg, mistõttu tuleks kutsuda spetsialiste.

Tähelepanu vajab esindajate seos organisatsiooniga, sest võrgustiku ja koosloomeprotsessides kipub koosloomegrupis kujunema välja oma kultuur ja loogika (võib toimuda nn klubistumine).

Selleks, et side organisatsiooniga oleks piisav:

* Organisatsiooni esindaja mõtleb läbi viisid, kuidas vahendada infot mõlemat pidi ning kaasata oma organisatsioonis laiemat ringi inimesi (nt koosolekutel info vahendamine, lühikokkuvõtted tehtust kirjalikult vms).
* HN kokkukutsuja (osakonnajuhataja ja/või abivallavanem), organisatsiooni juht ning organisatsiooni esindaja HNis kohtuvad ning räägivad funktsioonid ja töökorralduse läbi, sh selle, kuidas toimub info vahendamine.
* Organisatsiooni esindajal on asendaja, kes osaleb siis, kui esindaja ei saa (või kui teema nõuab suuremat esindatust).
* Töögruppides võiks osaleda organisatsioonist ka teisi spetsialiste.

HN koosseis võiks olla kinnitatud nimeliselt, mitte ainult ametipositsiooni järgi – see suurendab tunnetatud kuuluvust ja vastutust.

**Vallavalitsuse roll**

1.Kokkukutsuja: (abi)vallavanem, suuremas omavalitsuses ka osakonnajuhataja. Kokkukutsuja staatus on oluline protsessi legitimeerimiseks, HN tegevusele kaalu andmiseks.

2.Staatuse kinnitaja. KOVi poolt oluline formaalselt otsustada, et nõukojale on antud voli töötada – vallavanem või eelistatult volikogu kinnitab HN põhimääruse, mis kirjeldab selle põhistruktuuri, töökorraldust ja funktsioone, mida selline koostöövorm endast kujutab.

3.Töö sisuline ja korralduslik koordineerimine. Keegi valla töötajatest (ei pea olema kokkukutsuja) on ametlikult HN koordinaator, kelle ülesanne on olla osapooltele valla poolt kontaktisikuks, jagada infot, korraldada kohtumisi, aidata HN ja töörühmi praktilises töös.

**Suhe valla otsustusprotsesside ja strateegiatega**

Heaolu tegevuskava peaks välja jõudma (valdkonna) tegevuskavasse, mis on valla arengukava osa. Siis on HN kokkulepitud tegevused piisavalt prioriteetsed ehk kindlasti need asjad, millega vallas tegeletakse. Mõju on suurem, kui HN tegevuskava ei ole eraldiseisev.

Vajab läbi mõtlemist suhestumine nii üksuste, dokumentide puhul. Heaolu nõukogu tegevuskava temaatiliselt spetsiifilisem, aga tegutsejate mõttes laiemale võrgustikule – sealt vald võtab enda tegevuskavasse neid elemente, millega vald otseselt tegeleb. Mure, et tegevuskavad ei hakkaks elama oma elu. Eesmärk on mõlemal üks- parandada vallakodaniku heaolu. Ei ole aega-energiat pühenduda kahele tegevuskavale.

HN ei täida samu funktsioone, mis vallavolikogu. On oluline need koostöösuhted läbi mõelda – nt kas ja kuidas HN peaks suhestuma näiteks volikogu temaatilise komisjoniga?

**Vajaduse põhjendus**

Valdavalt on tervise ja sotsiaalse heaolu valdkonna väljakutsed komplekssed ning hõlmavad erinevaid osapooli. Isegi suhteliselt lihtsaid eesmärke keeruline täita, kui eri organisatsioonid ja inimesed ei panusta. Vajalik moodustada töögruppe. Näiteks on heaoluprofiilis eesmärk, et inimesed (sh just ka lapsed ja noored) sõidaks rattaga ja järgiks turvalise liiklemise reegleid. Selleks, et seda saavutada, peab lahendama taristu ja liikluskorralduse küsimused, turvalisuse (piirkonnas probleemiks rattavargused), oskuste, teadlikkuse küsimused jne – ehk siis eri osapooled peaks midagi panustama.

Omavalitsusele on väga vajalik teada ja tajuda teiste osapoolte vaateid ja tegevusi. See võimaldab KOVil täita oma rolli tõhusamalt (nt vähendada dubleerimist; võtta vähemaks ebaõnnestumisriske, mis tulenevad vähesest infost väljal toimuva kohta).

Heaoluprofiil[[1]](#footnote-1) on välja kasvanud terviseedendusest ning on süsteemne viis piirkondlike andmete analüüsimiseks ja esitamiseks. Varem maakondlikult tehtud profiil on nüüd liikumas KOVidesse. Heaoluprofiili dokumendi koostamine iseenesest ei panusta heaolu parendamisse, kui sellele ei järgne tegevusi. Profiilist tõukuvad ettepanekud ja probleemidele osundamised ei piirdu KOVi tegevustega – oluline on laiem osalus. Seega on HN oluline struktuur profiili reaalsel rakendamisel.

Võrgustiku suhtlus ning koostöö on oluline sotsiaalse kapitali kasvataja. Valdkonnaga seotud spetsialistide omavaheline usaldus ja koostööharjumus on hea pinnas uute ideede ja lahenduste jaoks, aga väga väärtuslik ka kriiside ja ootamatuste korral.

KÜSIMUSED, MIS VAJAVAD LÄBIARUTAMIST JA OTSUSTAMIST

* Kui avatud on heaolunõukoja agenda? Kas arutletavaid teemasid ja/või ideid saavad pakkuda vald; HN liikmed; kodanikud/kogukonnaliikmed? Kuidas see korraldatud on (nt kuidas kodanikud teavad, mida HN hakatakse arutama)?
* Kes on HN püsiliikmed? Kas ja kui palju kodanikuühenduste ja huvigruppide esindajaid (nt eakad)?
* Kuidas toimub töörühmade moodustamine ja mis on nende tegevuse põhimõtted?
* Mis on HN staatus? Mis on HN otsuste kaal? Mis on protseduurid, kuidas minnakse HN ideede ja otsustega edasi? Mida vald HN liikmetele lubab – mis on tulemus? (see peab olema selge, et hoida ära pettumust protsessi keskel). Arenguid planeerides võtame arvesse?
* Kuidas suhestub volikoguga?
* Kuidas HNi nimetada (variandid nt heaolu nõukogu või nõukoda; võimestamiskoda; komisjon)? (võib teha komisjoni kogunedes hääletuse)

**LISA: TÖÖRÜHMADES POTENTSIAALSELT OSALEJAD**

Järgnevalt on toodud loetelu Viimsi valla aruteludes ja pilootprojekti jooksul esile kerkinud olulisi osapooli.

Vallast

Vallavanem/abivallavanem\*

Sotsiaalosakonna juht\*

Sotsiaalosakonna vastava ala spetsialist\*

Volikogu vastava komisjoni esimees/esindaja\*

Arendusosakonnast esindaja/ arendusnõunik

Haridusosakonna esindaja\*

Järelvalveosakonna esindaja

Riiklikud asutused

Politsei\*

Päästeamet\*

Töötukassa, karjäärikeskus

SKA\*

Tervise Arengu Instituudi esindaja/ekspert

Sotsiaalministeeriumi esindaja

Tervise ja sotsiaalteenuste osutajad

Perearst ja/või pereõde\*

Teenust osutavad vabaühendused (suuremad teenuseosutajad)\*

Hoolekandekeskuse esindaja\*

Eakate päevakeskuse esindaja (spetsialist)

Ohvriabi

Naiste tugikeskuse esindaja

Oluliste sihtgruppide esindajad

Invaühing

Pensionäride ühendustest/klubist esindaja\*

Haridus ja noorsootöö

Kooli esindaja/ sotsiaalpedagoog/ kooliõde/ kooli hoolekogu esindaja

Lasteaia esindaja

Noortevolikogu esindaja

Noortekeskus

Huvikoolide

Kogukondade esindajad

Külavanemad

Korteriühistu esindaja (suurema/aktiivsema ühistu poolt)

Aktiivsed sädeinimesed

Kogukonnakeskuse, kogukondade võrgustiku esindaja

Raamatukogu esindaja (kui raamatukogul on kogukonnas oluline roll)

1. <https://www.terviseinfo.ee/et/tervise-edendamine/tervise-edendamine-paikkonnas/tervise-ja-heaoluprofiil>, <https://www.terviseinfo.ee/images/20211028_THP_kasutusjuhend3.pdf> [↑](#footnote-ref-1)